L-eks Prim Ministru Laburista u l-Membru Parlamentari Ewropew Alfred Sant ivvota favur riżoluzzjoni tal-Parlament Ewropew dwar il-kundizzjonalità tal-istat tad-dritt u qal li din tista' tkun pass lejn l-introduzzjoni ta' mekkaniżmu tal-UE li verament u b'mod leġittimu jissalvagwardja l-istat tad-dritt fl-Unjoni Ewropea. Il-mekkaniżmu tal-kundizzjonalità tas-saltna tad-dritt huwa għodda ġdida mfassla biex tipproteġi l-fondi tal-UE milli jintużaw ħażin mill-gvernijiet tal-UE li jinstabu li naqsu milli jirrispettaw il-prinċipju tas-saltna tad-dritt. Waqt li kien qed jindirizza l-plenarja tal-Parlament Ewropew, Alfred Sant qabel mal-prinċipju li r-rispett tad-drittijiet fundamentali għandu jkun salvagwardjat fil-politika u fl-atti kollha u żied jgħid li l-proċeduri biex jiġi implimentat dan l-għan għandhom ikunu trasparenti u oġġettivi jekk iridu jkunu validi u sinifikanti. Għandhom ikunu ħielsa minn kull manuvrar politiku suġġettiv u partiġġjan, u applikabbli indipendentement mill-fergħat "eżekuttivi" u "leġislattivi" tal-UE. "Sfortunatament, ir-rekord ma kienx konsistenti meta l-konsiderazzjonijiet tas-saltna tad-dritt ġew għall-iskrutinju tal-istituzzjonijiet tal-UE, mhux l-inqas ta' dan il-Parlament. Konsistentement, il-kriterji politiċi għelbu l-perspettivi tal-fatti. In-naħat kollha lagħbu din il-logħba imma d-dokument li vvutajna fuqu jillimita effetti bħal dawn ", qal Alfred Sant lill-ewroparlamentari. "Tpoġġi konfini ċari għall-qasam tal-applikazzjoni tal-iċċekkjar dwar is-saltna tad-dritt. Dan mhux ideali iżda, fiċ-ċirkostanzi, jmexxi l-quddiem fokus sinifikanti għal kif jistgħu jiġu żviluppati konsiderazzjonijiet dwar is-saltna tad-dritt ". Fil-preżent, minkejja r-retorika, mekkaniżmi li verament jissalvagwardjaw is-saltna tad-dritt fl-UE ma jeżistux, qal Alfed Sant. Ir-riżoluzzjoni kienet adottata bi 529 vot favur, 148 kontra u 10 astensjonijiet.